**Informatīvais ziņojums**

**"Par 2017. gada 7.-8. decembra Eiropas Savienības Tieslietu un iekšlietu ministru padomē izskatāmajiem jautājumiem"**

# 2017. gada 7.-8. decembrī Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme). Padomes sanāksmes tieslietu sadaļā ir ietverti šādi darba kārtības jautājumi:

**1. Datu saglabāšana: elektronisko komunikācijas datu saglabāšana (*politiskas debates*)**

Atbilstoši Eiropas Savienības Tiesas (turpmāk – EST) spriedumam spēku ir zaudējusi Eiropas Parlamenta un Padomes Direktīva 2006/24/EK par tādu datu saglabāšanu, kurus iegūst vai apstrādā saistībā ar publiski pieejamu elektronisko komunikāciju pakalpojumu sniegšanu vai publiski pieejamu komunikāciju tīklu nodrošināšanu, un par grozījumiem Direktīvā 2002/58/EK (turpmāk – Direktīva), kas noteica pakalpojumu sniedzējiem pienākumu saglabāt dažādu kategoriju datus, lai izmeklētu, atklātu un celtu apsūdzības par smagiem noziegumiem. Dažāda līmeņa diskusijās ir secināts, ka komunikācijas dati ir nozīmīgs un nepieciešams elements, lai efektīvi īstenotu smagu noziegumu, tostarp terorisma, prevenciju, atklāšanu, izmeklēšanu un apsūdzības celšanu.

EST 2016. gada 21. decembra t.s. Tele2 (C-203/15 un C-698/15) spriedums par datu saglabāšanu nosaka vairākus kritērijus, kam ir jāizpildās, lai elektronisko pakalpojumu komersantiem uzlikto pienākumu saglabāt noslodzes un atrašanās vietas datus varētu uzskatīt par samērīgu gadījumos, kad dalībvalstis izmanto Direktīvas 2002/58/EK par personas datu apstrādi un privātās dzīves aizsardzību elektronisko komunikāciju nozarē 15. pantā tām noteikto rīcības brīvību.

Maltas prezidentūras laikā tika uzsākta ekspertu līmeņa diskusija par datu saglabāšanas jautājumiem un šī diskusija tika turpināta arī Igaunijas prezidentūras laikā ar mērķi rast risinājumu datu saglabāšanas jautājumam Eiropas Savienībā (turpmāk – ES).

Jautājumā par ierobežotu datu saglabāšanu ir diskutēts par specifisku proporcionalitātes/nepieciešamības filtru iespējamo ieviešanu:

* glabājamo datu kategoriju ierobežošana;
* atjaunojami saglabāšanas orderi;
* tvērums;
* ierobežoti uzglabāšanas periodi;
* glabājamo datu drošības nodrošināšana.

Igaunijas prezidentūra aicina ministrus pieņemt zināšanai sasniegto progresu jautājumā par datu saglabāšanu, kā arī apmainīties ar viedokļiem par vadlīnijām turpmākajam darbam.

Latvija atzinīgi vērtē notikušās diskusijas par datu saglabāšanas aspektiem. Latvija uzskata, ka datu saglabāšanas jautājumam pēc iespējas ātrāk ir jārod harmonizēts ES līmeņa tiesiskais regulējums, atbilstoši EST judikatūrai šajā jautājumā.

Latvija dotu priekšroku pieejai, kas ļautu saglabāt piekļuvi līdz šim noteiktajiem glabājamajiem datiem (proti, datiem par lietotāju, tiktāl, lai noteiktu IP adresi varētu sasaistīt ar konkrētu lietotāju (*subscriber data*), datiem par atrašanās vietu (*location data*) vai ģeolokāciju; noslodzes datiem (*traffic data*)).

Piekļuve šādiem datiem ir būtiska, lai efektīvi cīnītos pret noziedzīgiem nodarījumiem, tostarp tādiem, kas saistīti ar terorismu.

Latvija uzskata, ka ir būtiski koncentrēties uz saglabājamo datu piekļuves ierobežošanu, proti, kad un kādos gadījumos ir iespējama piekļuve saglabātajiem datiem. Kā viens no risinājumiem varētu būt skaidra pirmskontroles mehānisma noteikšana saglabājamo datu pieprasīšanai (piemēram, datus izsniedz ar tiesneša atļauju). Būtiski ir parādīt, ka dalībvalstu kompetento iestāžu pieeja glabājamajiem datiem ir samērīga, proporcionāla un atbilstoša spēkā esošajiem personas datu aizsardzības pamatprincipiem.

Ievērojot to, ka ES līmenī nav vienotas definīcijas, kas ir jāsaprot ar smagiem un sevišķi smagiem noziedzīgiem nodarījumiem (dalībvalstu regulējums var ievērojami atšķirties), būtiski ir panākt harmonizētu risinājumu attiecībā uz noziedzīgu nodarījumu veidiem, kuru atklāšanai un novēršanai ir nepieciešams nodrošināt datu glabāšanu.

**2. Priekšlikums Eiropas Parlamenta un Padomes regulai par iesaldēšanas rīkojumu un konfiskācijas rīkojumu savstarpēju atzīšanu (*vispārējā pieeja*)**

Eiropas Komisija ir izstrādājusi priekšlikumu Eiropas Parlamenta un Padomes regulai par iesaldēšanas rīkojumu un konfiskācijas rīkojumu savstarpēju atzīšanu (turpmāk – Priekšlikums). Ar šo Priekšlikumu plānots, ka tiks novērstas nepilnības ES pastāvošajos tiesību aktos par iesaldēšanas rīkojumu un konfiskācijas rīkojumu savstarpēju atzīšanu, tādējādi liedzot noziedzniekiem izmantot tās savā labā.

Kā viens no svarīgākajiem aspektiem, kas ietilpst Priekšlikumā, ir savstarpējās atzīšanas mehānisms, kam būtu jāļauj dalībvalstij atzīt un izpildīt iesaldēšanas rīkojumu vai konfiskācijas rīkojumu, ko izdevusi cita dalībvalsts, neveicot nekādas starpposma formalitātes. Eiropas Komisijas Priekšlikums attiecas uz visu veidu kriminālprocesa ietvaros izdotu iesaldēšanas un konfiskācijas rīkojumu savstarpēju atzīšanu. Konfiskācija civillietās un administratīvās lietās ir izslēgta no ierosinātā Priekšlikuma darbības jomas.

Igaunijas prezidentūra aicina ministrus atbalstīt kompromisa tekstu un pieņemt vispārējo pieeju.

Latvija kopumā raugās pozitīvi uz sagatavoto kompromisa tekstu un atbalsta tā virzīšanu vispārējās pieejas panākšanai.

Padomes sanāksmē Latvijas dalībai ir sagatavota nacionālā pozīcija.

**3. Priekšlikums regulai par jurisdikciju, lēmumu atzīšanu un izpildi laulības lietās un lietās par vecāku atbildību un bērnu starptautisko nolaupīšanu (pārstrādātā redakcija) (*politiskas debates*)**

2016. gada 30. jūnijā Eiropas Komisija nāca klajā ar priekšlikumu Padomes regulai par jurisdikciju, lēmumu atzīšanu un pieņemšanu laulības lietās un lietās par vecāku atbildību un bērnu nolaupīšanu (turpmāk – Regulas projekts). Regulas projekts paredz pārstrādāt Padomes 2003. gada 27. novembra Regulu (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr. 1347/2000 atcelšanu.

Ar Regulas projektu plānots uzlabot ES regulējumu vecāku atbildības (jautājumi par aizgādību, saskarsmes tiesībām) un bērna civiltiesiskās nolaupīšanas jomā. Regulas projekta mērķis ir likvidēt atlikušos šķēršļus tiesas spriedumu brīvai apritei ES, vienkāršot un paātrināt tiesas, administratīvos sadarbības procesus un nodrošināt, ka tajos vienmēr tiek ņemtas vērā bērna intereses. Ja starp ģimenes locekļiem rodas strīds vai šķiras starptautiski pāri, tiesu un iestāžu pārrobežu sadarbība ir būtiska, lai bērniem sniegtu drošu tiesisku vidi un ļautu saglabāt attiecības ar abiem vecākiem (arī aizbildņiem), kuri, iespējams, dzīvo dažādās Eiropas valstīs.

Igaunijas prezidentūra politiskām debatēm virza jautājumu par eksekvatūras atcelšanu.

Latvija konceptuāli atbalsta eksekvatūras atcelšanu Regulas projektā, ja atbilstošas tiesību aizsardzības garantijas tiek paredzētas, un piekrīt, ka dalībvalstīm darba grupā jāturpina darbs, rodot kompromisa risinājumu jautājumā par modeli, kādā atteikties no eksekvatūras. Atbilstoši Latvijas pozīcijai juridisko procedūru ērtības un ātruma dēļ nevar tikt upurētas bērna labākās intereses.

Padomes sanāksmē Latvijas dalībai ir sagatavota nacionālā pozīcija.

**4. Priekšlikums direktīvai par preventīvās pārstrukturēšanas regulējumu, otro iespēju un pārstrukturēšanas, maksātnespējas un saistību dzēšanas procedūru efektivitātes palielināšanas pasākumiem, un ar ko groza Direktīvu 2012/30/ES (*politiskas debates*)**

2016. gada 22. novembrī Eiropas Komisija publicēja priekšlikumu Eiropas Parlamenta un Padomes direktīvai par preventīvās pārstrukturēšanas regulējumu, otro iespēju un pārstrukturēšanas, maksātnespējas un saistību dzēšanas procedūru efektivitātes palielināšanas pasākumiem, un ar ko groza Direktīvu 2012/30/ES (turpmāk – Maksātnespējas priekšlikums).

Maksātnespējas priekšlikums ir izskatīts 1. lasījumā un diskusiju rezultātā ir identificēti trīs jautājumi, par kuriem ir nepieciešams noteikt politiskās vadlīnijas turpmākajam darbam Padomes sanāksmēs, nodrošinot pamatu tālākām dalībvalstu diskusijām.

Padomes sanāksmes ietvaros ministri aicināti izteikties par:

1. Parādnieka dzīvotspēju;
2. Pārkategoriju piespiedu piemērošanu;
3. Otro iespēju godīgiem uzņēmējiem.

Latvija atbalsta Igaunijas prezidentūras piedāvāto risinājumu Maksātnespējas priekšlikumu papildināt ar tiesībām nacionālajā regulējumā paredzēt jaunas normas vai saglabāt jau esošās normas, kas noteic iespēju veikt parādnieka dzīvotspējas testu ar nosacījumu, ka to mērķis ir izslēgt debitorus bez jebkādas dzīvotspējas iespējas un ka tests var tikt veikts bez kaitējuma parādnieka mantai.

Latvija atbalsta Igaunijas prezidentūras izvirzīto pozīciju, ka Maksātnespējas priekšlikumā ir saglabājams princips, ka tiesai vai administratīvajai iestādei ir iespēja apstiprināt pārstrukturēšanas plānu arī tajos gadījumos, kad ir vairāk nekā viena kreditoru grupa un viena vai vairākas ietekmēto kreditoru grupas nav atbalstījušas pārstrukturēšanas plānu, ja vien izpildās piespiedu piemērošanas kritēriji.

Latvija atbalsta Igaunijas prezidentūras ierosinājumu par to, ka Maksātnespējas priekšlikumā ir saglabājams harmonizēts saistību dzēšanas trīs gadu termiņš, ievērojot ierobežojumus gadījumos, kad saistību dzēšana nebūtu pamatota vispār vai šādā termiņā.

Padomes sanāksmē Latvijas dalībai ir sagatavota nacionālā pozīcija.

**Delegācija**

Delegācijas vadītājs: **Dzintars Rasnačs** tieslietu ministrs.

Delegācijas dalībnieki: **Kristīne Pommere** Valsts sekretāra vietniece ārvalstu sadarbības un stratēģijas jautājumos;

**Inga Melnace** tieslietu nozares padomniece;

**Anda Smiltēna** tieslietu nozares padomniece.

Tieslietu ministrs Dzintars Rasnačs

Grantiņa 67036914

Ieva.Grantina@tm.gov.lv